又明日復同惇立總領吴德素運使章思台過天禧寺登雨花臺再用前韻
作者：葉夢得
朝代：宋

paragraphs: 言經朱雀桁，復度白雞年。
謝公不可見，廢壘蔓草纒。
三日瞰坰牧，所懷多昔賢。
陂陀北城墩，誰可作九泉。
石頭控峥嶸，目盡西南天。
定都記孔明，赤壁方凱旋。
惟初鼎足計，用意良已虔。
更作長干行，秦淮亂清漣。
殘春掃餘花，密葉未有蟬。
高臺略四遠，綠野浮芊眠。
午陰久未移，幽景爲我延。
使君固不凡，况有嘉客先。
老大百念息，爨餘豈遺烟。
了知塵外心，本自無間然。